Κα Υπουργέ

Σας καλωσορίζω στο σχολείο μας και εκφράζω την χαρά και την ικανοποίηση ολόκληρης της σχολικής κοινότητας για την εδώ παρουσία σας σήμερα, για να μοιρασθείτε μαζί μας τη χαρά της σχολικής γιορτής για την 107η επέτειο της απελευθέρωσης της πόλης. Το Μουσικό Σχολείο Ιωαννίνων ιδρύθηκε το 1989, είναι από τα παλαιότερα μουσικά σχολεία της χώρας και τον περασμένο Μάιο γιόρτασε τα 30 χρόνια λειτουργίας του στο Πνευματικό Κέντρο του Δήμου με μια εξαιρετική μουσική εκδήλωση .Πρωτολειτούργησε στα Δολιανά του ακριτικού Πωγωνίου με αρκετή απήχηση στην αρχή, όμως μετά από λίγα χρόνια παρουσίασε φθίνουσα πορεία και πρόβλημα βιωσιμότητας λόγω έλλειψης μαθητών αφού η μεγάλη απόσταση λειτουργούσε αποτρεπτικά και οι μαθητές της πόλης που αποτελούν και τον κύριο όγκο έπαψαν να το επιλέγουν .Μπροστά στον κίνδυνο να κλείσει οριστικά το σχολείο, ο τότε Νομάρχης και νυν Περιφερειάρχης Περιφέρειας Ηπείρου Κος Καχριμάνης μετέφερε την έδρα του σχολείου στα Γιάννενα σ’ αυτό το κτήριο που τότε ήταν το μόνο διαθέσιμο ,πάντοτε με την προσδοκία ότι στο μέλλον θα βρεθεί καλύτερη λύση Και αργότερα που η σχολική στέγη πέρασε στην αρμοδιότητα των Δήμων ποτέ κανείς δεν ενδιαφέρθηκε να λύσει το πρόβλημα . Σε αυτό το ασφυκτικό και τριτοκοσμικό θα έλεγα περιβάλλον με τις ερειπωμένες αίθουσες, με σοβάδες να πέφτουν , με αίθουσες να έχουν μετατραπεί σε αποθήκες άχρηστων υλικών διαφόρων υπηρεσιών, με διαλυμένα παράθυρα και πόρτες ,με τεράστια έλλειψη αιθουσών και εξοπλισμού και πολλά άλλα, οι καθηγητές του σχολείου ,καθηγητές υψηλών προσόντων και υψηλής αίσθησης ευθύνης , έδωσαν τον καλύτερο εαυτό τους και συνεργαζόμενοι αρμονικά με γονείς και μαθητές, κράτησαν το σχολείο όρθιο Τα 2,5 τελευταία χρόνια μάλιστα που στο κτήριο υπήρξαν κάποιες παρεμβάσεις , πάλι από τον Περιφερειάρχη Κο Καχριμάνη και μας παραδόθηκαν προς χρήση κάποιοι χώροι, ο βηματισμός του σχολείου έγινε σταθερότερος και αποδοτικότερος. Έτσι, παρά τις αντιξοότητες, το μουσικό σχολείο μας σήμερα συμμετέχει ενεργά σε κοινωνικές ,σε περιβαλλοντικές, και αθλητικές εκδηλώσεις ,συμμετέχει ενεργά στις εορταστικές εκδηλώσεις του Δήμου, παίρνει μέρος και μάλιστα με διακρίσεις σε φεστιβάλ μουσικής εντός και εκτός Ελλάδος, έχει μικρή θεατρική ομάδα, δημιούργησε μια ταλαντούχα ομάδα ρομποτικής ,συμμετέχει σε ευρωπαϊκούς διαγωνισμούς ,έχει σημαντικές επιτυχίες στις πανελλήνιες εξετάσεις και γενικότερα έχει καταστεί για την πόλη μια διακριτή και σημαντική οντότητα στο χώρο της εκπαίδευσης. Σήμερα μπροστά σας Κα Υπουργέ νιώθω την ανάγκη να τους πω συγχαρητήρια και ένα μεγάλο μπράβο στους καθηγητές του σχολείου διότι αυτοί είναι οι πραγματικοί ήρωες και να ευχαριστήσω το σύλλογο γονέων για την εξαιρετική συνεργασία τους..Όμως, όσο και αν το κτήριο που βλέπετε σήμερα δεν έχει καμία σχέση με το κτήριο του τότε , σας βεβαιώνω ότι τα προβλήματα εξακολουθούν να είναι τεράστια αφού ακόμη υπάρχουν χώροι ερειπωμένοι και επικίνδυνοι τόσο στο ισόγειο όσο και στον όροφο ,οι πόρτες των αιθουσών είναι διαλυμένες, τα πατώματα των αιθουσών είναι ξηλωμένα ,οι τουαλέτες είναι κατεστραμμένες ,δεν υπάρχει εργαστήριο φυσικών επιστημών κ.α. Πρόσφατα μάλιστα που ο Δήμαρχος της πόλης Κος Ελισάφ έδειξε πραγματικό ενδιαφέρον για το κτήριο του σχολείου, προέκυψε και ένα μεγάλο ερωτηματικό που αφορά στην καταλληλότητα του κτηρίου.

Τελειώνοντας Κα Υπουργέ θα ήθελα να σας παρακαλέσω το εξής.

Μέσα στα τόσα προβλήματα που έχετε επιφορτισθεί να λύσετε για την παιδεία και πιστεύω ότι θα τα λύσετε, προσθέστε και αυτό του κτηριακού προβλήματος του Μουσικού Σχολείου Ιωαννίνων. Η πόλη των γραμμάτων και του πολιτισμού ,όπως είναι η πόλη μας δικαιούται πιστεύω να έχει ένα μουσικό σχολείο στολίδι αντάξιο της ιστορίας της.

 Ευχαριστώ πολύ